
**ประกาศมหาวิทยาลัยธรรมศาสตร์**

**ว่าด้วยอัตราค่าธรรมเนียมการทดสอบความรู้ภาษาอังกฤษและสมรรถนะ GREATS พ.ศ. ๒๕๖๑**

**.........................................................**

โดยมติที่ประชุมสภามหาวิทยาลัย ครั้งที่ ๖/๒๕๖๑ เมื่อวันที่ ๒๕ มิถุนายน ๒๕๖๑ อนุมัติให้มี  
การจัดเก็บค่าธรรมเนียมการทดสอบความรู้ภาษาอังกฤษและสมรรถนะ GREATS เพื่อนำไปใช้ในการประเมิน  
ระดับสมรรถนะ และทักษะที่จำเป็นในศตวรรษที่ ๒๑ ของนักศึกษา รวมทั้งนำไปจัดทำระบบสำหรับการส่งเสริมการสร้างสมรรถนะตามแนวทาง GREATS เพื่อให้นักศึกษาพัฒนาตนเองให้มีคุณภาพสูงสุดตามศักยภาพของแต่ละคน   
ซึ่งนำไปสู่การเป็นผู้นำรุ่นใหม่ที่ประสบความสำเร็จในศตวรรษที่ ๒๑

อาศัยอำนาจตามความในข้อ ๖๙ แห่งข้อบังคับมหาวิทยาลัยธรรมศาสตร์ ว่าด้วยการศึกษาระดับปริญญาตรี พ.ศ. ๒๕๖๑ มหาวิทยาลัยธรรมศาสตร์จึงออกประกาศว่าด้วยอัตราค่าธรรมเนียมการทดสอบความรู้ภาษาอังกฤษและสมรรถนะ GREATS พ.ศ. ๒๕๖๑ ดังต่อไปนี้

**ข้อ ๑** ประกาศฉบับนี้ให้ใช้บังคับกับนักศึกษาระดับปริญญาตรี ที่ขึ้นทะเบียนเป็นนักศึกษาของมหาวิทยาลัยธรรมศาสตร์ ตั้งแต่ปีการศึกษา ๒๕๖๑ เป็นต้นไป

**ข้อ ๒** ให้ยกเลิกประกาศมหาวิทยาลัยธรรมศาสตร์ เรื่อง อัตราค่าธรรมเนียมการทดสอบสมรรถนะด้านการสื่อสารด้านภาษาอังกฤษ และด้านการคิด อ่าน และเขียนอย่างมีวิจารณญาณ พ.ศ. ๒๕๕๙

**ข้อ ๓** อัตราค่าธรรมเนียมที่นักศึกษาต้องชำระ คือ ๓๐๐ บาท/คน/ภาคการศึกษา ยกเว้นภาค  
ฤดูร้อน สำหรับกรณีนักศึกษาต่างชาติและนักศึกษาประเภทอื่น ให้ปฏิบัติดังนี้

๓.๑ นักศึกษาที่มีสัญชาติเป็นเจ้าของภาษา (Native English Speaker) คือ สหราชอาณาจักร สหรัฐอเมริกา ออสเตรเลีย นิวซีแลนด์ และแคนาดา อัตราค่าธรรมเนียมที่นักศึกษาต้องชำระ   
คือ ๑๕๐ บาท/คน/ภาคการศึกษา เพื่อใช้ในการประเมินสมรรถนะด้าน GREATS และจัดทำระบบสำหรับการส่งเสริมการสร้างสมรรถนะตามแนวทาง GREATS

๓.๒ นักศึกษาต่างชาติโครงการแลกเปลี่ยน หรือนักศึกษาต่างสถาบันที่ลงทะเบียนเรียนข้ามสถาบัน โดยศึกษาแบบไม่รับปริญญา ไม่ต้องชำระค่าธรรมเนียมดังกล่าว

**ข้อ ๔** นักศึกษาจะได้รับสิทธิเข้าประเมินทักษะด้านภาษาอังกฤษ และด้านสมรรถนะ GREATS ด้านละ ๒ ครั้ง ยกเว้น นักศึกษาที่มีสัญชาติเป็นเจ้าของภาษาจะได้รับสิทธิเข้าประเมินเฉพาะด้านสมรรถนะ GREATS จำนวน ๒ ครั้ง โดยให้นักศึกษาใช้สิทธิเข้าประเมิน ดังนี้

๔.๑ การประเมินครั้งที่ ๑ ระหว่างศึกษาชั้นปีที่ ๑ ถึงชั้นปีที่ ๒

๔.๒ การประเมินครั้งที่ ๒ ระหว่างศึกษาชั้นปีที่ ๓ ถึงชั้นปีที่ ๔

**ข้อ ๕** กรณีนักศึกษาประสงค์จะเข้าประเมินทักษะด้านภาษาอังกฤษ และด้านสมรรถนะ GREATS มากกว่าสิทธิตามข้อ ๔ นักศึกษาจะต้องชำระค่าใช้จ่ายเป็นค่าธรรมเนียมตามประกาศอัตราจัดเก็บค่าธรรมเนียมการประเมินตามที่สถาบันภาษาและศูนย์ทดสอบสมรรถนะแห่งมหาวิทยาลัยธรรมศาสตร์กำหนด

**ข้อ ๖** ให้สำนักงานทะเบียนนักศึกษา จัดเก็บค่าธรรมเนียมดังกล่าวจากนักศึกษาในคราวเดียว  
กับค่าธรรมเนียมการศึกษาทุกภาคการศึกษา รวมทั้งสิ้น ๘ ภาคการศึกษา ยกเว้นภาคฤดูร้อน

ประกาศ ณ วันที่ ๑๑ กรกฎาคม พ.ศ. ๒๕๖๑

(รองศาสตราจารย์ เกศินี วิฑูรชาติ)

อธิการบดี